
Sfântul ierarh Grigorie Palama, arhiepiscopul Tesalonicului, teolog al dumnezeie- 

Sfântul ierarh Grigorie Palama - Omilii (volumul 1) pdf: 

1. Proorocul alcătuitor al Psalmilor, numărând cu grijă chipurile făpturii zidite şi 
contemplând înţelepciunea lui Dumnezeu din ea, s-a minunat nespus de mult şi în 
vreme ce scria, a strigat: „Cât s-au mărit lucrurile Tale, Doamne, toate cu 
înțelepciune le-ai făcut!” [Psalmi 103, 25]. 


Mie, acum, ce cuvântare mi-ar fi pe potrivă spre a încerca să vestesc, după puterea 
mea, ca într-un imn, venirea şi arătarea cu trupul a Cuvântului Care pe toate le-a 
zidit? Dacă făpturile se arată pline de minunăţie, iar trecerea de la neființă la fiinţă 
este un fapt dumnezeiesc şi demn de nenumărate laude, fapt cu atât mai minunat şi 
mai dumnezeiesc şi mai vrednic de laudele noastre este ca Dumnezeu să devină 
una dintre făpturi - Dumnezeu, sau mai bine zis, Dumnezeul cel adevărat. Ba mai 
mult, El devine firea noastră, în vreme ce aceasta n-a putut sau n-a vrut să se 


păzească pe sine în acea stare în care dintâi fusese adusă la existenţă, ajungând ea 
până acolo încât să fie alungată în cele mai de jos ale pământului. Căci este un 
lucru mare şi dumnezeiesc, cu neputinţă de rostit şi de cugetat, ca firea noastră să 
fie îndumnezeită şi ca prin ea să ne fie dată, prin har, înălţarea la cele mai de sus; 
astfel încât, pentru Sfinţii îngeri, pentru oameni îndeobşte şi chiar pentru prooroci, care 
totuşi vedeau în Duhul, acest lucru a rămas cu adevărat de nepriceput, fiind vorba 
despre o taină ascunsă încă de la începutul veacurilor. 


Și ce spun eu a rămas pecetluit până când s-a împlinit cu fapta. lar când s-a 
săvârşit, iarăşi a rămas o taină, nu în ce priveşte împlinirea ei, ci în ce priveşte 
chipul în care s-a împlinit. "Taina este crezută, dar nu este cunoscută; ea primeşte 
închinare şi încredințare doar prin Duhul Sfânt: „... nimeni nu poate să zică: 
Domn este lisus, - decât în Duhul Sfânt" (I Corinteni 12,3). Căci Duhul Sfânt 
este Acela prin Care noi ne închinăm şi ne rugăm, după spusa Apostolului [Romani 
8, 26]. 


2. Cum că taina aceasta este de neînțeles nu numai pentru oameni, ci şi pentru 
îngeri şi arhangheli, aceasta se vede limpede şi din sărbătoarea pe care noi o 
prăznuim astăzi. Căci arhanghelul a vestit Fecioarei îngreunarea ei; ci căutând ea 


să afle felul acestei sarcini şi grăind către arhanghel: „Cum va fi aceasta, de vreme 
ce eu nu ştiu de bărbat?” [Luca 1,34] acela, neputând să-i răspundă şi să-i 
tâlcuiască aceasta, a găsit scăpare la Dumnezeu, zicând: „Duhul Sfânt Se va 
posori peste tine şi Puterea Celui Prea înalt te va umbri" [Luca 1, 35]. 


Este ca şi cum cineva ar fi grăit către Moise: „Cum se poate naşte din pământ un 
om? Cum se nasc din lut oase şi vine şi trup, cum au luat naştere simţurile din cele 
lipsite de simţire, cum s-a născut om dintr-o coastă, cum s-a împărţit şi s-a mlădiat 
şi s-a legat osul, cum s-au ivit din os mădularele şi feluritele umori şi toate 
celelalte?". Aşadar, precum Moise, dacă cineva l-ar fi întrebat despre acestea, n-ar 
fi spus nimic altceva decât că Dumnezeu este Cel ce a luat lut din pământ şi l-a 
făcut pe Adam, apoi a luat una din coastele lui Adam şi a făurit-o pe Eva, Scriptura 
spunând cine a făcut acestea, dar nu şi chipul în care au fost făcute, tot astfel şi 
Gavriil a spus că Duhul Sfânt şi puterea Celui Prea Înalt vor zămisli pruncul cel 
fără de sămânță, dar cum şi în ce fel - nu a spus. 


Ci dacă amintind mai întâi de Elisabeta că rămăsese grea, deşi era înaintată în 
vârstă şi stearpă, nu a mai avut nimic de spus decât că nu-i ceva cu neputinţă lui 
Dumnezeu, atunci cum ar fi putut arhanghelul să grăiască despre chipul şi felul 
sarcinii şi naşterii feciorelnice? 


3. Era totuşi mai mult de spus de către arhanghel Fecioarei, dar era un cuvânt 
cuprinzând o taină încă şi mai mare. El spune: „Duhul Sfânt Se va pogori peste tine 
şi puterea Celui Prea înalt te va umbri”. Pentru care pricină oare? Pentru că Cel ce 
se naşte [din ea] nu este prooroc, nici om simplu, ca Adam, ci se va numi Fiul 
Celui Prea înalt şi Mântuitor şi Izbăvitor al neamului omenesc şi veşnic împărat. 


Precum pietrele ce cad de pe creste şi se rostogolesc până la cele mai îndepărtate 
poale ale munţilor, iar multe prăpăstii le primesc, tot astfel şi noi oamenii, care am 
căzut de la porunca dumnezeiască data nouă în Rai şi de la chipul fericit al vieţii de 
acolo, am fost coborâți până în iad şi multe nenorociri cumplite am primit. Căci 
pământul, după blestemul aruncat asupra strămoşului nostru dintâi, nu a odrăslit 
numai spinii şi mărăcinii ce încap sub simţuri, ci am fost noi încă şi mai mult 
însămânţaţi cu feluritele soiuri de mărăcini a patimilor celor rele şi cu spinii cei 
peste măsură de răi ai păcatului. Dar nu numai întristarea aceasta a avut-o neamul 
nostru omenesc, pe care străbuna noastră [Eva] a moştenit-o prin blestemul acela 
dat ei, fiind osândită să nască în chinuri şi dureri, ci aproape toată viaţa noastră s-a 
prefăcut în chin şi durere. 


4. Din iubirea Sa de oameni, Dumnezeu, Cel ce ne-a plăsmuit pe noi, prin 
milostivirea Sa, aplecând cerurile, a coborât la noi şi luând de la Sfânta 
Fecioară firea noastră omenească, a reînnoit-o şi a adus-o înapoi [la starea cea 
bună], ba chiar a înălțat-o la culmea Sa cea dumnezeiască şi cerească. Și voind 
EI Să săvârşească aceasta şi voind să aducă la îndeplinire astăzi sfatul Său cel de 
mai înainte de toţi vecii, a trimis pe arhanghelul Gavriil, precum spune 
evanghelistul Luca: „în Nazaret, către o fecioară logodită cu un bărbat ce se 
chema Iosif, din casa lui David; iar numele fecioarei era Maria" [Luca 1,27]. 


5. Deci Dumnezeu trimite pe arhanghel la Fecioară, făcând-o mamă doar printr-un 
cuvânt, deşi ea rămânea fecioară. Căci, dacă ar fi rămas însărcinată prin sămânță 
omenească, nu ar fi fost [Cel născut din ea] om nou, nici fără de păcat, nici Mântuitor al 
păcatelor. Fiindcă mişcarea spre naştere a trupului, fiind nesupusă minţii aşezate de 
Dumnezeu în noi spre a ne călăuzi, nu este întru totul fără de păcat. Din pricina 
aceasta şi David a spus: „Că iată, întru fărădelegi m-am zămislit şi în păcate m-a 
născut maica mea” [Psalmi 50, 7]. Dacă ar fi fost din sămânță [omenească] 
îngreunarea dată de Dumnezeu, nu ar fi fost [zămislit] om nou, nici începător al 
vieţii celei noi şi câtuşi de puţin supuse vremuirii. Căci fiind mădular şi parte veche 
şi moştenitor al acelui păcat [al lui Adam], nu ar fi putut să poarte în Sine 
plinătatea Dumnezeirii celei fără de prihană şi nu ar fi putut să facă din trupul Său 


izvor de sfinţenie neîmpuţinată, astfel încât să spele prin covârşirea puterii Sale 
întinarea acelor strămoşi şi să fie îndeajuns celor după aceea născuţi, spre sfințirea 
tuturor. De aceea nu a venit înger, nici om, ci Însuşi Domnul S-a pogorât şi ne-a 
mântuit pe noi, întrupându-Se şi fiind cuprins în mitra Fecioarei şi ră-mânând 
neschimbat Dumnezeu. 


6. Era de trebuinţă ca Fecioara să aibă martor al sarcinii sale celei fără de sămânță 
şi ajutor întru cele săvârşite după dumnezeiasca iconomie. Care şi cine a fost 
acesta? Drumul către Bethleem, unde pruncul fusese vestit şi Slăvit de către 
îngerii din ceruri; venirea la Templu, unde pruncul a fost mărturisit de către 
Simeon şi de către Ana ca Domn al vieţii şi al morţii. Apoi fuga în Egipt de frica lui 
Irod şi întoarcerea din Egipt, potrivit poruncilor şi toate celelalte, pe care nu este 
lesne a le înşira şi a le arăta acum. De aceea Iosif a fost primit ca logodnic şi 
îngerul a fost trimis către o Fecioară logodită cu un bărbat care se chema Iosif. Pe 
amândoi îi vei socoti că erau din casa şi din patria lui David, fiindcă neamul 
amândurora, al Fecioarei şi al lui Iosif, se urca până la David. 


7. Și ne spune Scriptura că „numele Fecioarei era Maria”; aceasta se tâlcuieşte 
Stăpână [Doamnă], ceea ce se vădeşte prin vrednicia Fecioarei şi adeverirea 
fecioriei, prin viaţa ei aleasă, prin desăvârşirea ei în toate şi ca să spun astfel, 


prin deplina ei neprihănire. Căci fund ea Fecioară şi având acest nume, întru totul 
potrivit ei, avea întreaga şi deplina curăţie, fiind Fecioară şi cu trupul şi cu sufletul, 
cu toate puterile sufletului şi cu toate simţurile trupului său, care aveau temei 
nesmintit, mai presus de orice întinăciune. Și era ea aşa de bine aşezată şi neclintită 
şi întru totul neatinsă de nimic şi niciodată, precum o poartă ferecată păstrează cele 
tăinuite în visterie şi o carte pecetluită - scrieri pe care ochiul nu le-a văzut. Căci cu 
privire la Fecioară s-a scris: „Aceasta este cartea pecetluită şi poarta aceasta va fi 
închisă şi nici un om nu va intra pe ea" [lezechiel 44, 2]. 


8. Dar şi în alt chip Fecioara este Stăpână - după vrednicia ei - ca una ce este mai 
presus de toate, căci a purces grea şi a născut în chip dumnezeiesc, în deplină 
feciorie, pe Stăpânul întregii Firi. Şi încă este Stăpână ca una ce nu stă sub nici o 
robie şi a primit stăpânire dumnezeiască, dar este Stăpână şi ca izvor şi rădăcină a 
slobozeniei neamului omenesc, iar aceasta mai cu seamă după naşterea cea de 
negrăit şi aducătoare de multă bucurie. Pentru că chiar cea unită cu un bărbat este 
mai degrabă stăpânită decât stăpână şi mai cu seamă după naşterea cea întristătoare 
şi dureroasă, potrivit blestemului aceluia rostit asupra Evei: „ În dureri vei naşte 
copii; atrasă vei fi către bărbatul tău şi el te va stăpâni” [Facerea 3, 16]. 


De acest blestem Maica Fecioară eliberând neamul omenesc, a primit în schimb, 


prin înger, bucuria şi binecuvântarea. Căci spune Scriptura că îngerul, intrând, a 
grăit către Fecioară: „Bucură-te ceea ce eşti plină de har, Domnul este cu Tine. 
Binecuvântată eşti tu între femei...” [Luca 1, 28], Arhanghelul nu îi vesteşte ei 
viitorul spunându-i: „Domnul este cu tine”, ci vesteşte ce a văzut în chip nevăzut 
că s-a împlinit atunci. Şi cunoscând arhanghelul că ea este un lăcaş al 
harismelor dumnezeieşti şi al virtuţilor omeneşti şi că este împodobită cu toate 
darurile Duhului Sfânt, o numeşte cea cu adevărat plină de har, ca pe una ce a 
primit Să se sălăşluiască în ea toate aceste comori. Şi el vede mai dinainte 
sarcina ei cea fără de mâhnire şi naşterea ei cea fără de dureri. El îi binevesteşte 
mai dinainte să se bucure şi el susține cu tărie că Fecioara singură este 
binecuvântată şi Slăvită, pe bună dreptate, printre femei. Căci covârşirea slavei 
dată Fecioarei, Maică a lui Dumnezeu, nu se află la alta, chiar dacă este şi 
aceea slăvită. 


9. Dar Fecioara, văzându-l pe înger şi temându-se să nu fie acela vreun înger 
înşelător, care să preia cuvintele de ispitire grăite către Eva, nu a primit salutarea 
aceea fără să o cerceteze cu toată luarea aminte. Căci Fecioara necunoscând încă 
bine legătura cu Dumnezeu, pe care arhanghelul tocmai i-o vestea ei, s-a tulburat, 
spune Scriptura, pentru cuvântul acela al lui, dar a stat neclintită în fecioria ei „şi 
cugeta în sine: Ce fel de închinăciune poate să fie aceasta?!” [Luca 1, 29]. Din 


această pricină şi arhanghelul a dezlegat îndată teama plăcută lui Dumnezeu a 
Fecioarei celei pline de har, grăind către ea: „Nu te teme, Marie, căci ai aflat har 
la Dumnezeu!" [Luca 1, 30] Ce har anume? Harul acela care este cu putință de 
aflat doar la Cel ce poate să le săvârşească pe cele cu neputinţă desăvârşit şi care-i 
păstrat doar pentru tine de mai înainte de toţi vecii: „Şi iată, vei lua în pântece..." 
[Luca 1,31]. Dar - spune arhanghelul - auzind tu de sarcină, să nu cugeţi cumva la 
vreo încălcare a fecioriei tale. Pentru aceasta nu fi mâhnită şi nu te tulbura; căci 
aceasta înseamnă: „lată, vei purcede grea", cuvânt grăit atunci către cea care era 
fecioară şi prin care se arată aici, în chip încă mai desluşit, că sarcina ei se însoţeşte 
de feciorie. 


10. „lată, vei lua în pântece" - zice arhanghelul - „şi vei naşte fiu", pentru că, fiind 
tu aşa precum eşti acum şi rămânând fecioria ta nevătămată, vei zămisli prunc şi 
vei naşte pe Fiul Celui Prea înalt. Căci şi Isaia, văzând mai dinainte aceasta, 
spusese încă de demult: „Jară, Fecioara va lua în pântece şi va naşte un fiu” 
[Isaia 7, 14] şi „latunci] eram apropiat de proorociţă” [Isaia 8, 3]. Cum s-a 
apropiat proorocul de proorociţă? Întocmai cum arhanghelul s-a apropiat acum de 
ea. Fiindcă ceea ce acesta a văzut acum, acela văzuse şi grăise mai dinainte. lar 
cum că Fecioara era proorociţă, având ea har de prooroc, aceasta desluşit o arată, 
aceluia ce ar voi [s-o ştie], rugăciunea sa din Evanghelie, cea către Dumnezeu 
[Luca 1, 46-55]. 


11. S-a apropiat - zice Scriptura - Isaia de proorociţă, iar ea a primit duh de mai 
înainte vedere şi a luat în pântece, mai înainte să vină suferirea durerilor şi a plecat 
şi a născut prunc de parte bărbătească. lar arhanghelul a grăit atunci către ea: „Vei 
naşte un fiu şi vei chema numele lui lisus (ceea ce se tâlcuieşte „Mântuitor”). 
Acesta va fi mare...” [Luca 1, 31-32]. Spune însă Isaia, iarăşi: „... „Sfernic 
minunat, Dumnezeu tare, biruitor, Domn al păcii, Părinte al veacului ce va să 
fie” [Isaia 9, 5]. Dar acum şi arhanghelul vesteşte deopotrivă că „Acesta va fi mare şi 
Fiu al Celui Prea Înalt se va chema". 


Cum de nu spune: „este mare şi Fiu al Celui Prea Înalt", ci zice: „va fi mare" şi „se 
va numi"? Aceasta întrucât cu precădere vrea să vorbească despre omenitatea lui 
Hristos, pentru a vădi, totdeodată, că EI va fi cunoscut tuturor oamenilor şi că va fi 
recunoscut de către ei ca Hristos, după cuvântul de mai târziu al lui Pavel: 
„Dumnezeu S-a arătat în trup, S-a propovăduit între neamuri, a fost crezut în 
lume..." [I Timotei 3, 16]. Dar el [arhanghelul] mai adaugă: „şi Domnul Dumnezeu Îi 
va da Lui tronul lui David, părintele Său. Și va împărăţi peste casa lui Iacov în 
veci şi împărăţia Lui nu va avea sfârşit” [Luca 1, 32-33]. Însă Acela a Cărui 
împărăție este în veci fără de sfârşit, Acela este însuşi Dumnezeu. Dar avându-l 


totuşi drept părinte pe David, EI este şi om, ca să fie Dumnezeu înnăscut şi om în 
acelaşi timp, fiu al omului şi Fiu al lui Dumnezeu, primind ca om de la Dumnezeu 
Tatăl împărăția cea veşnică, aşa cum a văzut şi a vestit mai dinainte Daniel: „Am 
privit până când au fost aşezate scaune şi S-a aşezat Cel vechi de zile. Și iată, pe 
norii cerului venea Cineva ca Fiul Omului şi EI a înaintat până la Cel vechi de 
zile şi a fost dus în faţa Lui... Şi Lui I S-a dat stăpânirea, Slava şi împărăţia. 
Stăpânirea Lui este veşnică, iar împărăţia Lui nu va fi nimicită niciodată” 
[Daniel 7, 9; 13-14]. 


12. EI va sta aşezat pe tronul lui David şi va împărăţi peste casa lui Iacov. Căci 
Iacov este patriarhul tuturor celor prea cucernici, iar David este cel dintâi dintre 
toţi cei evlavioşi şi totodată plăcuţi lui Dumnezeu şi el a împărăţit ca preînchipuire 
a lui Hristos, Cel Care a adunat într-o singură stăpânire vrednicia de Patriarh şi de 
Împărat, stăpânire cerească şi veşnică. 


lar Fecioara cea plină de haruri, de îndată ce a auzit grăite către ea cuvintele acelea 
atât de ne mai întâlnite şi dumnezeieşti ale arhanghelului, anume: „Domnul este cu 
tine" şi „lată, vei lua în pântece şi vei naşte fiu... Acesta va fi mare şi Fiu al Celui 
Prea înalt se va chema", a spus: „Cum va fi aceasta, de vreme ce eu nu ştiu de 
bărbat?” Căci chiar dacă tu îmi aduci o bună vestire, duhovnicească şi aşezată 
mai presus de patimile cele trupeşti, totuşi tu îmi vorbeşti de o sarcină şi de o luare 
în pântece şi de un prunc şi adaugi cuvântului „iată" pe cele cu privire la sarcină. 
„Dar cum va aceasta", zice ea, „de vreme ce eu nu ştiu de bărbat?". 


13. Aceasta o spune Fecioara nu fiindcă nu credea, ci căutând să cunoască, pe cât 
cu putință, cum va să fie faptul acesta. De aceea şi arhanghelul spune către ea: 
Duhul Sfânt Se va pogori peste tine şi puterea Celui Prea înalt te va umbri; 
pentru aceea şi Sfântul Care se va naşte din tine Fiul lui Dumnezeu se va 
chema". Pentru că tu eşti sfântă şi o Fecioară plină de har. Duhul Sfânt iarăşi va 
veni asupra ta şi El va pregăti şi va orândui, prin adăugirea unei sfințenii şi mai 
înalte, lucrarea dumnezeiască din tine. Și puterea lui Dumnezeu te va umbri pe 
tine, întărind şi totodată alcătuind chipul omenităţii prin umbrirea ta şi prin unirea 
cu tine, astfel încât Cel născut să fie Sfânt, Fiu al lui Dumnezeu şi putere a Celui 
Prea înalt, luând aievea chip omenesc. lată şi Elisabeta, ruda ta, care s-a aflat toată 
viaţa ei stearpă, acum la bătrâneţe, întrucât Dumnezeu a binevoit, a rămas grea în 
chip uimitor, fiindcă la Dumnezeu toate sunt cu putinţă. 


14. Ce face aşadar după aceasta Fecioara cea plină de har, care era dumnezeiască 
prin priceperea ei şi care nu are pe nimeni deopotrivă cu ea? Aceasta aleargă iarăşi 
la Dumnezeu şi prin rugăciune grăieşte cu EI, prin mijlocirea arhanghelului: „Dacă 


Duhul Sfânt - precum spui tu - va veni peste mine, ca să mă curăţească mai mult şi 
ca să-mi dea putere spre a primi pruncul cel aducător de mântuire; dacă puterea 
Celui Prea înalt mă va umbri, alcătuindu-L în mine şi dându-l chip de om Aceluia 
Care este de o fiinţă cu Dumnezeu, izvodind astfel o naştere fără de sămânță; dacă 
Cel ce se va naşte va fi Sfânt şi Fiu al lui Dumnezeu şi veşnic împărat, pentru că la 
Dumnezeu toate sunt cu putinţă, atunci [zice ea]: «Iată roaba Domnului. Fie mie 
după cuvântul tău!» [Luca 1, 35]". 


Și a plecat de la ea îngerul, lăsând în pântecele ei, unit cu trupul, pe Ziditorul 
întregii Firi, iar din pricina legăturii acesteia - căreia cu smerenie i s-a supus - a 
dăruit lumii întregi mântuirea. Tot aşa şi Isaia a scris mai dinainte, limpede şi 
desluşit, cele de care s-a învrednicit, în chip fericit, să pătimească. Căci el nu l-a 
văzut imediat pe serafim luând cărbunele [aprins] de pe duhovnicescul jertfelnic 
cel din cer. Pentru că serafimul l-a luat pe acesta cu un cleşte, cu care s-a atins şi de 
buzele sale, dăruindu-i curăţire. Acesta era acelaşi cu acea mare arătare ce i s-a 
făcut lui Moise, când el a văzut un rug cuprins de foc şi care ardea fără să se 
mistuiască. 


15. Cine nu ştie că Maica Fecioară este chiar acest rug şi acest cleşte, ca una ce a 
primit în ea focul cel dumnezeiesc fără să o ardă şi să o mistuiască, iar aici 
arhanghelul a mijlocit şi a slujit acelei luări în pântece, care a legat laolaltă pe Cel 
ce a ridicat păcatul lumii prin Fecioară cu tot neamul omenesc şi Care prin această 
unire de ncgrăit ne-a mântuit pe noi? Aşadar Maica Fecioară este, ea singură, 
hotar între firea creată şi cea necreată şi toţi câţi îl cunosc vor şti că în ea S-a 
sălăşluit Cel fără de sălaş, şi toţi cei ce-L laudă pe Domnul, după Domnul o vor 
lăuda pe ea. Și ea este dăruitoare a bunătăţilor celor viitoare şi este pricină a 
darurilor date înainte de ea şi a marilor bunătăţi date după ea. Ea este temelia 
Proorocilor, ea este căpetenie a Apostolilor, ea este sprijinul Mărturisitorilor, ea 
este temeiul Învăţătorilor. Ea este slava celor de pe pământ, ea este bucuria şi 
desfătarea cerurilor, ea este podoaba întregii zidiri. Ea este începutul şi izvorul şi 
rădăcina nădejdii păstrate nouă în ceruri. 


16. Şi fie ca de ea noi toţi să avem parte ca de o mijlocitoare a noastră întru slava 
lui lisus Hristos, Domnul nostru, Cel ce s-a născut din Tatăl mai înainte de toţi 
vecii şi care S-a întrupat din ea în vremurile cele din urmă, căruia 1 se cuvine toată 
slava, cinstea şi închinăciunea, acum şi pururea şi în vecii vecilor. Amin. 


(din “Omilii - Vol. I ”, Sfântul Grigorie Palama ) 


c) Bunavestire 


In Sfânta Sfintelor prea curata Fecioară a ajuns la îndumnezeire cu ajutorul harului 
şi a devenit sălaş al Dumnezeului Celui viu. Plină de har, îndumnezeită, ea s-a 
făcut vrednică de a fi Maică a lui Hristos. 


In omilia de la Bunavestire a PreaSfintei Născătoare de Dumnezeu, Sfântul 
Grigorie Palama expune câteva semne distinctive care pot fi prea mărite în per- 
soana celei mai curate Maici. 


După căderea lui Adam şi moştenirea consecinţelor căderii, care se identifică după 
tradiţia ortodoxă cu îmbolnăvirea firii omeneşti, Dumnezeu, în marea sa iubire de 
oameni, S-a pogorât din ceruri "şi îmbrăcând firea noastră omenească dintr-o 
Sfântă Fecioară, a reînnoit-o şi a readus-o, sau mai bine spus, a înălțat-o la 
covârşitoarea înălțime dumnezeiască şi cerească”. 


Numele Fecioarei era Mariam. Cuvântul Mariam înseamnă Doamnă. De aceea, 
prea curata Fecioară a fost cu adevărat Doamnă şi Stăpână a noastră, a tuturor. 
Sfântul Grigorie Palama analizează toate sensurile acestei trăsături specifice prea 
curatei Fecioare. Ea este numită Doamnă, aflându-se Fecioară, pentru absoluta 
certitudine a fecioriei sale, pentru viaţa sa transfigurată şi înţeleaptă, viaţă cu totul 
sfântă şi curată. Ea era fecioară pentru că avea fecioria atât în suflet, cât şi în trup. 


Ca atare, prea curata Fecioară e numită Doamnă ca "cea care stăpâneşte peste toate 
lucrurile, atât prin conceperea prin fire în stare de feciorie, cât şi prin dumnezeiasca 
naştere a Stăpânului a toată făptura văzută şi nevăzută”. 


Prin urmare, ea este numită Doamnă pentru că ea "este izvorul şi rădăcina eliberării 
neamului omenesc din sclavia păcatului”. 


Arhanghelul Gavriil o numeşte "ceea ce eşti plină de har" şi în acelaşi timp, îi 
binevesteşte: "Duhul Sfânt se va pogori peste tine şi puterea Celui Prea înalt te va 
umbri" (Luca 1,35). El o numeşte plină de har, întrucât ea era cu adevărat sfântă. 
Dar ea va primi şi pe Duhul Sfânt "puterea Celui Prea înalt te va umbri”. 


Puterea Celui Prea înalt o va umbri pentru a o întări şi pentru a pregăti umanitatea 
în vederea sfinţirii,, "de aceea şi Sfântul care Se va naşte din tine, Fiul lui 
Dumnezeu se va chema". 


La sfârşitul omiliei cu privire la Bunavestire a PreaSfintei Născătoare de Dumne- 
zeu, Sfântul Grigorie o prea măreşte într-o manieră cu adevărat dumnezeiască. 
Printre altele, el spune că această Maică Fecioară "se află la limita dintre firea crea- 
tă şi cea necreată”. 


Toţi cei ce-L cunosc pe Dumnezeu, ştiu că ea este locaş al Celui necuprins şi că "ea 
va fi prea mărită de toţi cei ce-L prea măresc pe Dumnezeu". 


Prea curata Fecioară este ajutor al celor de dinaintea ei, acoperământ şi ajutor al 
celor de după ea şi purtătoare a veşnicelor binecuvântări. Ea este ipostasul proo- 
rocilor, izvorul nesecat al apostolilor, temelia mucenicilor, profesiunea de credință 
a dascălilor. Ea este slava celor de pe pământ, bucuria cerurilor, podoaba întregii 
creaţii. Ea este începătoarea şi izvorul şi rădăcina nădejdii care ne aşteaptă în ce- 
ruri. 


(extras din cartea: Hierotheos, mitropolit de Nafpaktos - Sfântul Grigorie Pala- 
ma Aghioritul) 

Sfânta Sărbătoare a Bunei Vestiri 
(Blagoveştenia) să vă aducă lumină 
în viaţă și în suflet, iubire și sănătate, 
armonie şi pace în casă, iar din Cer 
binecuvântare sub ocrotirea Maicii 
Domnului! 


O zi binecuvântată! 


Şi intrând îngerul la ea, a zis: 


Și a zis Maria: lată roaba Domnului. Fie mie după cuvântul tău! 


